3.	પછી, અથવા તો પહેલાં, આપણે ‘જોડણી’ કોને કહીએ છીએ અને લેખનવ્યવસ્થા કોને કહીએ છીએ એ વિષે બરાબર સ્પષ્ટતા કરવી પડે. હું ‘સન્ત’ લખું કે ‘સંત’ લખું એની સાથે જોડણીનો કોઈ પ્રશ્ન સંકળાયેલો હોય એવું મને લાગતું નથી. હા, હું ‘નદી’ને બદલે ‘નદિ’ લખું તો એમાં જોડણીનો પ્રશ્ન જરૂર સંકળાયેલો છે. એ જ રીતે, જો હું ‘કરણ’ને બદલે ‘કણર’ લખું તો એમાં પણ જોડણીનો પ્રશ્ન સંકળાયેલો છે. આમાંન પહેલા ઉદાહરણને સિલેબલના દૃશ્ય સ્વરૂપની રચના સાથે સંબંધ છે, બીજાને સિલેબલ્સની ગોઠવણી સાથે સંબંધ છે. એજ રીતે ગ્લીફ અને જોડણીવ્યવસ્થા વચ્ચેના સંબંધો પણ સ્પષ્ટ કરવા પડે.